Predlog predvideva prilagoditve nadzora, da bi se ta v globaliziranem gospodarstvu izvajal učinkovito in uspešno, in v osnovi zajema:

Poleg sprejetja sporočila (COM(2014) 244) z dne 24. aprila 2014 je Komisija leta 2015 izvedla oceno učinka, da bi ocenila stroške in prednosti, povezane z različnimi možnostmi pregleda, ter opredelila najprimernejše regulativne in neregulativne ukrepe. Marca 2016 je bilo Odboru za regulativni nadzor predstavljeno poročilo o oceni učinka, ki je prejelo pozitivno mnenje z opombami. Na podlagi sklepov iz ocene učinka je bil pripravljen zakonodajni predlog, Komisija pa je 28. septembra 2016 sprejela predlog uredbe (COM(2016) 616) za posodobitev nadzora izvoza EU. Cilj predloga je povečati učinkovitost nadzora in ga prilagoditi nastajajočim varnostnim grožnjam ter hitremu tehnološkemu in gospodarskemu razvoju, hkrati pa povečati njegovo uspešnost s poenostavitvijo njegovega upravljanja in zmanjšanjem upravnega bremena za izvoznike in pristojne organe držav članic. Splošna cilja sta torej izboljšati varnost, vključno z varstvom človekovih pravic, in zagotoviti konkurenčnost izvoznikov EU.

Člen 23(3) Uredbe (ES) št. 428/2009 zahteva, da Evropska komisija predloži Evropskemu parlamentu letno poročilo o dejavnostih, preverjanjih in posvetovanjih usklajevalne skupine za blago z dvojno rabo. Poleg tega je v sporočilu Komisije (COM(2014) 244) priznano, da je objava poročil in neobčutljivih informacij o nadzoru lahko ključni ukrep za povečanje preglednosti ter izboljšanje skladnosti gospodarskih subjektov in njihovih zmogljivosti za izvajanje nadzora. To poročilo, ki ga je pripravila Komisija s prispevki držav članic v usklajevalni skupini za blago z dvojno rabo , zagotavlja informacije o izvajanju Uredbe v letu 2016, vključuje pa tudi zbirne podatke o nadzoru izvoza za leto 2015.

Komisija je izvedla ciljno usmerjena posvetovanja z glavnimi deležniki in v okviru dialoga civilne družbe 3. oktobra 2016 predlog predstavila industriji in organizacijam civilne družbe. Dne 12. decembra 2016 je bil skupaj s slovaškim predsedstvom EU organiziran tudi forum o nadzoru izvoza za izmenjavo stališč z industrijo in deležniki civilne družbe.

2.2 Spremembe Uredbe (ES) št. 428/2009

Uredba Sveta (ES) št. 428/2009 je bila v obdobju poročanja spremenjena enkrat. Z Delegirano uredbo Komisije (EU) 2016/1969 z dne 12. septembra 2016 je bil posodobljen kontrolni seznam EU iz Priloge I k Uredbi in so bile vključene spremembe, dogovorjene v okviru večstranskih režimov za nadzor izvoza iz leta 2015. Kontrolni seznam EU za leto 2016 tako vključuje približno 200 sprememb, ki izhajajo večinoma iz Wassenaarskega sporazuma in režima kontrole raketne tehnologije. Te spremembe zadevajo zlasti posodobitve nadzora sistema laserskega merjenja, nove vrste nadzora elektronske opreme za visokohitrostno analogno-digitalno pretvorbo, programsko opremo za upravljanje in vzdrževanje krmilnih sistemov, raketne motorje na gorivo v gelu in strukturne spremembe dela 2 skupine 5 – „informacijska varnost“. Na kontrolni seznam so bili dodani kemični dietilamin in dva nova virusa, tj. SARS-u soroden koronavirus in rekonstruiran virus gripe iz leta 1918. Posodobitev predvideva tudi odpravo nadzora za več proizvodov, vključno s tesnili zračnih in vesoljskih plovil/projektilov, nekaterimi hidravličnimi tekočinami in podvodnimi kamerami. Objavljeno je bilo „sporočilo o celovitih spremembah“ kot smernica, ki vsebuje pregled vseh tehničnih sprememb kontrolnega seznama blaga z dvojno rabo EU za leto 2016.

V skladu s spremembami Priloge I sta bili posodobljeni tudi prilogi II in IV k uredbi o blagu z dvojno rabo. Nov posodobljen in prečiščen kontrolni seznam EU je začel veljati 16. novembra 2016, s čimer je EU lahko izpolnila svoje mednarodne zaveze v zvezi z nadzorom izvoza, izvozniki EU pa so prejeli pomoč, kadar so bili nadzorni parametri omiljeni.

2.3 Nacionalni izvedbeni ukrepi

Uredba je v celoti zavezujoča in se neposredno uporablja v vseh državah članicah, vendar predvideva, da države članice sprejmejo ukrepe za izvajanje nekaterih določb in da se informacije o teh ukrepih objavijo v Uradnem listu Evropske unije. Dne 20. avgusta 2016 je bilo v Uradnem listu Evropske unije objavljeno informativno obvestilo, ki vsebuje pregled ukrepov držav članic, med drugim tudi v zvezi z razširitvijo nadzora posredovanja in tranzita, razširitvijo nadzora na blago, ki ni navedeno na seznamu, in sicer zaradi javne varnosti in spoštovanja človekovih pravic, uvedbo splošnih nacionalnih izvoznih dovoljenj, uporabo nadzora prenosa znotraj EU za blago, ki ni navedeno na seznamu, okrepitvijo nadzora, kot tudi v zvezi z informacijami o nacionalnih organih za nadzor izvoza.

3. Dejavnosti usklajevalne skupine za blago z dvojno rabo

S členom 23 Uredbe je bila ustanovljena usklajevalna skupina za blago z dvojno rabo, ki vključuje strokovnjake iz Komisije in držav članic za proučevanje vseh vprašanj v zvezi z izvajanjem nadzora izvoza, da bi v praksi izboljšali njegovo doslednost in učinkovitost po vsej EU. V obdobju poročanja je usklajevalna skupina za blago z dvojno rabo organizirala šest sestankov in tako imela vlogo foruma za posvetovanja o več aktualnih vprašanjih v zvezi z izvajanjem Uredbe.

3.1 Posvetovanja o vprašanjih izvajanja

Usklajevalna skupina za blago z dvojno rabo je opravila tehnično izmenjavo informacij o posebnih vprašanjih nadzora, kot so uporaba opombe o kriptografiji (dela 2 skupine 5 kontrolnega seznama EU) ter razlaga nadzora prenosov šifrirane tehnologije, nadzor frekvenčnih pretvornikov (inverterjev), opredelitev pojma „izvoznik“ iz člena 2(3) Uredbe (ES) št. 428/2009 in njegova uporaba v posebnih primerih, ko je v izvoz vključen preprodajalec, in nadzor izvoza blaga z dvojno rabo, ki bi se lahko nepravilno uporabilo v teroristične namene. Usklajevalna skupina za blago z dvojno rabo je prav tako razpravljala o uporabi digitalnih ekvivalentov potrdil končnih uporabnikov v povezavi z vlogami za izvozna dovoljenja ter o uporabi elektronskih podpisov in zahtevi glede dovoljenj v tiskani obliki.

Usklajevalna skupina za blago z dvojno rabo je opravila splošno izmenjavo informacij o izvajanju nacionalnih ukrepov in pripravila posodobljeno informativno obvestilo o nacionalnih ukrepih za objavo v Uradnem listu Evropske unije 20. avgusta 2016.

Usklajevalna skupina za blago z dvojno rabo je pregledala metodologijo in pristop glede izmenjave podatkov ter zbrala vse podatke o izdajanju dovoljenj (podatki iz leta 2015), da bi se izboljšala izmenjava informacij med državami članicami in povečala javna preglednost glede nadzora EU nad izvozom blaga z dvojno rabo. Usklajevalna skupina za blago z dvojno rabo je prispevala tudi k pripravi ocene učinka Komisije v okviru pregleda politike nadzora izvoza.

Usklajevalna skupina za blago z dvojno rabo je na podlagi priporočil, ki jih je pripravila „strokovna tehnična skupina AEO-ICP“, tj. skupna tehnična podskupina (skupaj s carinskimi organi), zadolžena za proučitev možnosti združitve carinskih programov „pooblaščenih gospodarskih subjektov“ (AEO) s „programi notranje skladnosti“ (ICP) za nadzor izvoza, podprla izmenjavo informacij v zvezi s spremljanjem izvajanja priporočil v državah članicah ter pripravila naloge in pristojnosti strokovne tehnične skupine, ki si prizadeva za razvoj smernic za programe notranje skladnosti.

Usklajevalna skupina za blago z dvojno rabo je nadzorovala delovanje „strokovne skupine za tehnologijo nadzora“, ki združuje strokovnjake iz držav članic in Komisije, da obravnavajo vprašanja, povezana z nadzorom tehnologije za kibernetski nadzor. Strokovna skupina za tehnologijo nadzora je spremljala ustrezen razvoj tehnologije in politike, pregledala trende izdajanja in zavračanja dovoljenj ter zagotovila strokovno znanje, da bi podprla Komisijo pri pripravi ocene učinka in zakonodajnega predloga za posodobitev nadzora izvoza EU.

3.2 Tehnična podpora za pripravo posodobitve kontrolnega seznama EU

Usklajevalna skupina za blago z dvojno rabo je izvedla tehnična posvetovanja, da bi podprla pripravo delegirane uredbe Komisije za posodobitev kontrolnega seznama EU. Na posebnem sestanku usklajevalne skupine za blago z dvojno rabo so nacionalni strokovnjaki s pristojnimi organi izmenjali strokovno znanje in se udeležili skupnega usposabljanja, pri čemer je bil poudarek na najpomembnejših spremembah kontrolnega seznama.

3.3 Smernice EU o nadzoru izvoza blaga z dvojno rabo